早至天寧寺即趙州受業院也
作者：呂本中
朝代：宋

paragraphs: 殘月曉未落，疏星點寒林。
嚴車城南路，先聞鐘磬音。
道人迎我入，共步重廊深。
瀹琖施净供，冰味雜海沈。
蒲團近宿火，不受塵埃侵。
欲求半日息，簿領勤相尋。
東堂老禪師，枯木尚龍吟。
一轉庭前柏，諸方疑至今。
我生晚聞道，所向足崎嶔。
謬傳無字印，嘗恐力不任。
淮海罷行役，吾人多滯淫。
于焉一枕夢，可見平生心。